| #### Caput 53 |

| #### #### Idem in eodem: Christus dicit Iudeis: si ego in digito Dei eicio Demonia, ergo peruenit in uos regnum Dei. Et in alio Euangelista dixit: si ego in spiritu Dei eicio Demonia et cetera. Ubi sunt qui dicunt Christum non in propria uirtute operari sed in aliena? Dicunt enim Christum operari in spiritu tamquam in suo ministro alterius nature et non suo coessentiali. Audiant nunc et uideant ordinem nature create analogicos, id est similitudinarie, positum a Christo, et per ipsum ordinem intelligant increate et coessentialis Trinitatis ordinem inconfusum. Quoniam quidem cum Christus dicit spiritum sanctum digitum, exemplum ponit ut per terrena uisibilia ad eterna et increata Ecclesie erigat sensum; et se manum et brachium - exemplo humani corporis - sui patris, sui scilicet deoriginatoris, et spiritum sanctum a se essentialiter tamquam a manu digitum naturaliter productum, ab eadem Ecclesia sua sponsa et credi et predicari luce clarius eidem Ecclesie demonstret. Nam sicut brachium et manus naturaliter (a corpore innatum et propagatum existit, et de manu naturaliter) prouenit digitus, ita - hoc exemplo insufficienti - et a patre Deo anarcho, id est inprincipiato, naturaliter filius, brachium et manus eius, generatiue deoriginatur Deus de Deo; et ab ipso filio tamquam a naturali manu patris naturaliter producitur profluens spiritus sanctus, suprasanctus digitus. Ergo sicut digitus non est aliene nature a brachio et manu, sed eiusdem nature sunt tria illa distincta, corpus scilicet, manus et digitus; ita equidem et filius non est eterousios, id est alterius essentie, a patre, et spiritus sanctus non est alterius essentie a filio, sed tres distincte inconfusi sunt unius et eiusdem essentie, nomine Deus. In quo digito pater per filium suam manum ierarchicos supercelestes spiritus angelicos creando, in eis superscripsit suam deiformitatem ut sint beati deiformes; in primo homine Adam scripsit exarando suam imaginem; in Egipto per Moysen Theigoron, id est diuum predicatorem, miranda depinxit prodigia, sacras et diuas tabulas Moysi datas in cacumine Sinai diuinitus exarauit; in deifico, Deigenitiuo et deifusiuo utero uirgineo, in Nazaret Galileo, Deum et hominem super animam deifusiuam matris et filii eius Christi totam se Trinitas supereffundendo ineffabiliter inscripsit, couniendo omnia quecumque sunt in celis et in terris + pater, filius eodem suo digito peragit confirmando. ####  |