| #### Caput 77 |

| #### #### Idem in eodem: in Scripturis sanctis nomina patris et filii et spiritus sancti differenter sunt predicata. Nomina patris sunt pater, omnipotens, pater omnium, pater Christi; nomina filii sunt hec: Christus, logos, id est sermo mentalis intellectiuus, lumen uerum, Emanuel. Siquidem pater intelligitur et est Deus, lumen splendidissimum, uirtus et sapientia; filius autem est lumen de lumine, et ideo lumen habitans inaccessibile. Uirtus totus Deus, et propter hoc dominus uirtutum dicitur. Sapientia totus Deus; ergo filius est sapientia de sapientia, in quo sunt omnes thesauri sapientie absconditi. Uita totus Deus; ergo uita ex uita filius: ego sum uia, ueritas et uita. Spiritus autem sanctus ab utroque existit, spiritus ex spiritu: spiritus enim Deus. Deitas donationum est ipse spiritus dator, ueridicus, Paraclitus, euangelicus, illuminatiuus, patris angelitiuus, hoc est annuntiatiuus. Sicut enim filius magni consilii paterni Angelus dicitur, sic et spiritus sanctus. Dicit autem apostolus: accepimus spiritum Dei ut sciamus que donata sunt nobis, et loquimur non in doctis humane sapientie uerbis sed in manifestatione spiritus Dei, spiritualibus spiritualia comparantes. Sed dicit aliquis: ergo dicimus duos filios; et quomodo unus tantum dicitur unigenitus? Quis autem es tu qui respondeas Deo, qui ex se iam uocat filium in Scriptura sacra, spiritum uero sanctum ab utroque? Que solummodo (fide) intelligimus, que a sanctis perlucida tradita sunt nobis lucidissima expositione, similitudinem habilem lucis faciant ad ipsum patrem. Fidelis quis fide non ficta hec audiat: quoniam pater ueri filii est pater, lumen totus pater, et filius ueri patris est filius, lumen de lumine; non ut facta lumina uel composita sola appellatione, sed unum lumen naturaliter de lumine. Spiritus autem sanctus spiritus est ueritatis, lumen tertium a patre et filio. Alia uero omnia positione uel compositione siue appellatione lumina dicuntur, non tamen istis tribus luminibus similia. ####  |