| #### Caput 71 |

| #### #### Idem: spiritus sanctus quem dat nobis filius non est creatura, non est minister. Nam sicut et ipse filius quem dat nobis pater non est creatura nec minister, sed potius Deus de Deo usiodos, id est essentialiter, genitus in se patris totam usiam, id est essentiam, habet genitam, naturam usiodos, id est essentialiter, utramque assumens, substantiam scilicet rationalem et corpus confectum, nos Deo et patri suo reconciliando representat redemptos et liberos filios, et nobis tamquam uera imago patris ipse eundem essentialiter representat; ita et spiritus sanctus quem donat nobis filius in arram hereditatis eterne non est creatura uel minister, sed Deus de Deo filio usiodos, id est essentialiter, spiratur, in se filii totam usiam, id est essentiam, spiratam habens: in nobis transfusus, illuminando et participes nos faciendo diuine nature, postulare gemitibus inenarrabilibus facit et liberos filios patris et coheredes Christo diuinitus adoptat et liberos facit. In quo clamamus abba, pater; de quo ait diuus apostolus: ubi spiritus domini, ibi libertas. Qui spiritus, prout est spiratus a patre et a filio, tertius et uera et naturalis imago patris et filii existit, ipse utrumque nobis naturaliter representans. ####  |