| #### Caput 97 |

| #### #### Cirillus Ierosolimitanus. Sanctus Cirillus Ierosolimitanus patriarcha, qui interfuit sancte secunde synodo, in XVII preclaro tractatu super illum articulum simboli Niceni in unam sanctam Catholicam et apostolicam Ecclesiam: Catholica quidem dicitur propter quod a principio usque ad finem in omnibus gentibus est dilatata; et cum in diuersis linguis predicetur, tamen non diuersa uel bipartita in specie in singulis gentibus dat singula fide et predicatione more gentium incredularum de uisibilibus et inuisibilibus, sed Catholicos, id est et indeficienter ac uniformiter, uniformem Deum in notitiam omnium gentium infallibiliter sua doctrina uenire fecit, omni ablata idolatria, ut sint iuxta propheticum sermonem diuersi in signis, sincere unius labii. Apostolica dicitur, id est a Deo per apostolos missa ad omnes gentes auctoritate et uirtute spiritali ad uocandum omnes; et coram discipulis et suis sanctis Euangelistis proprio suo sanguine lauatis, ex se proprio suo spiritu super Petrum et alios eius coapostolos et successores ipsius perpetuo illuminando et deificando edificauit. Quam preuidit Psalmista in spiritu sitibundo affectans se in ipsa cum Christo ex suo tabernaculo ueniente ad ipsam partem habere; dixit enim: odiui sinagogam malorum populi mei et cum impiis Phariseis non sedebo, sed domus tue, o domine et fili, dilexi decorem, Ecclesie scilicet omnium gentium. De qua Ecclesia Petro dixit: super hanc petram edificabo Ecclesiam meam, et non tuam sed meam quia ego semper, et tu et post te et non post me quia tu cum fine et ego sine fine; cum omnibus quos loco tui ponam plene et perfecte sacramento et auctoritate cum eis ero, sicut sum et tecum. ####  |