| #### Caput 88 |

| #### #### Niceta doctor. Niceta magnus doctor super Iohannem: rogabo patrem meum et alium Paraclitum dabit uobis. Uerba humilitatis discipulis producit altissimus. Si enim diceret quia ego mittam, non diceret a patre mittam; et si non diceret: rogabo patrem et alium Paraclitum dabit uobis et pater mittet spiritum in nomine meo, non crederetur a discipulis uerum esse quod dicebatur, neque proprietas explicaretur ipostaseon, id est essentialium personarum, et sic fides esset confusa. Sed ad hoc ueritas festinauit uenire in docendo apostolos, ut qui homo apparuit unus ex tribus in carne uisibilis dilectis quos elegerat, reliquos duos qui non sunt incarnati, patrem scilicet et spiritum sanctum, modo humano per luculentum sermonem ueraciter predicaret. Et insuper de se dixit quod mitteret spiritum cum dixit: quem ego mittam uobis; et in terris existens, ut ait Theigoros, id est diuus predicator, Iohannes, dedit spiritum discipulis dicens: accipite spiritum sanctum. Et iterum Baptista Iohannes Theoidis, id est deiformis, et inconfuse Trinitatis deifice diuus testis dicit: de plenitudine eius omnes accepimus; et iterum ipse idem: ipse uos baptizabit in spiritu sancto et in igne. Si autem habebat spiritum, quomodo ab alio accipiebat? Quid iam plus apostolis habebat? Patrem rogaturum promittit ut discipulis daret spiritum, quod et ipsi apostoli sine oratione uidentur fecisse, uidelicet spiritum dedisse credentibus. Sed hoc saluator iconomicos, id est dispensatiue, dixit: rogabo scilicet patrem, duplici scilicet ex causa: primo ut homo Deo et patri daret uenerationem et demonstraret in se Dei et hominis proprietatem, mediator ipse idem; secundo ut demonstraret ueritatem personarum: patris siquidem ingeniti, sui geniti, et spiritus sancti distinctam proprietatem. Et etiam ne crederetur ingenitus dixit se a patre mittere spiritum, quatenus se demonstraret non esse sine principio, cum et ipse spiritum ex se ut et pater det, habens omnia essentialiter que et pater. Sed cum dicit a patre mittam, hoc est quia a patre sum et spiritum quem habeo de me a patre habeo ad quem omnia refero. ####  |