| ### Tractatus secundus ### De primatu Romane Ecclesie ###  |

| #### Caput 94 |

| #### #### De primatu sacrosancte Catholice et apostolice Romane Ecclesie, magistre et matris omnium Ecclesiarum, cui obediendum est tamquam domino Deo Ihesu secundum diffinitionem sanctarum synodorum et omnium sanctorum patrum Athanasii, Gregorii magni theologi Nazanzeni, preclari Cirilli, magnifici Anatolii patriarche Constantinopolitani auctoris Calcedonensis Concilii, et aliorum qui de auctoritate pontificum sancte Romane Ecclesie, sub imperatoribus Constantino primo Christiano, Theodosio magno et Theodosio minore necnon et Marciano, atque ceteris cultoribus uere fidei Ecclesie Romane, diffinierunt; sacrosanctas uniuersales synodos et articulos fidei distincte compilantes in unum simbolum, eisdem prenitente ueritate euangelica, sanxerunt illud inclamantes dominice auctoritatis quod dictum est Petro: tibi dabo claues regni celorum etc.; fide immaculata et de altari Dei eorum labiis calculo ignito tactis et mundo corde dixerunt: ueneramur siquidem secundum legem et ordinationem sanctos canones a sanctis quatuor statutos Conciliis et confirmatos, necnon et sacrosanctas Scripturas et patrum predicamenta quatuor Conciliorum seruamus. Et propter hoc ueneramur secundum Scripturas et canonum diffinitiones sanctissimum antique Rome episcopum, primum Ecclesie et maximum omnium episcoporum; et post ipsum beatissimum Constantinopolitanum episcopum noue Rome dicimus habere ordinem et post sanctissimum apostolicum thronum, necnon et ceteros patres unumquemque in suum locum uenerari censemus. ####  |