| #### Caput 113 |

| #### #### Ecce luce clarius in presenti uolumine iam habet theodocta tui sacri inperii celsitudo, o panphron, (id est) omnimode sapiens, clementissime imperator semper auguste, quod sitibundo corde cupiebas audire: scilicet unde et a quibus auctoritatibus sacrosancta Catholica mater Ecclesia habuit locum addendi in sacro et diuo simbolo diuorum et sanctorum patrum filioque procedit. Habuit equidem duo diuina Angelis et hominibus ueriora testimonia. Habuit et sacrosancta uniuersalia Concilia, necnon et Orientales totius sacre Scripture in Greco stilo sanctos et diuos expositores suprauocatos; quibus per omnia consonos et imitatores eorundem atque Deichristiformes et spiritu sancto perlustratos eiusdem diuine Scripture habuit etiam in Latino stilo mirabiles expositores, in nullo siquidem ab eisdem discrepantes propterea quod uno eodem in utraque Ecclesia, Greca scilicet et Latina, spiritu omnes potati sunt, sicut in ueteri et in nouo testamento patres, prophete uidelicet et apostoli, eundem spiritum patris et filii et ab utroque procedentem ut spongie sitibunde inbiberunt et super faciem Ecclesie uelud nubes supercelestes rorauerunt: Hilarium uidelicet episcopum Pictauensem, Ambrosium Mediolanensem archiepiscopum, Augustinum episcopum Hiponensem in Affrica, Ieronimum presbiterum qui et discipulus sancti Gregorii Nazanzeni magni theologi, et alios multos sanctos theodoctos quos ad salutem tui sacri imperii teneris per omnia accipere sicut et recipis supradictos patres Orientales. Quoniam quidem teneris et debes recipere beatum dictum Hilarium Catholice fidei doctorem et contemporaneum magno patri Athanasio, sicut et recipis eundem sanctum Athanasium; et sicut recipis magnum Basilium, recipere et eius contemporaneum magnum patrem Ambrosium; et sicut recipis beatum Gregorium Nazanzenum magnum theologum, recipere et eius consimilem et contemporaneum in eadem doctrina theologie magnum patrem Augustinum; et sicut recipis sanctum Gregorium Nissenum fratrem dicti patris Basilii, recipere et patrem sanctum Ieronimum eiusdem condoctorem et contemporaneum; et sicut recipis beatum Iohannem Crisostomum, recipere per omnia et eius consimilem moribus et uita et doctrina magnum patrem beatum Gregorium Papam dialogum; et sicut recipis beatum Cirillum Alexandrinum patriarcham magnum patrem tertii Concilii Ephesini, recipere et eius condoctorem beatum Leonem Papam maximum patrem quarti sacri Concilii Calcedonensis; et sicut recipis omnes sanctos patres et doctores Ecclesie Orientalis, ita per omnia ad salutem anime recipe omnes sanctos doctores sancte dicte Ecclesie Romane. Qui omnes patres desuper illustrati Deo Paraclito, labiis incontaminatis et Dei scintillimonis ignitis linguis ut exarauerunt, profitentes spiritum sanctum patris et filii esse unum numero et ab utroque usiodos, id est essentialiter, et sinaidios, id est sempiternaliter, unum Deum procedentem, secundum quod et supra luce clarior per sanctos patres Orientales tue sacre imperiali maiestati uere fidei ueritas apparet. Credat ergo et confiteatur tota Ecclesia Christianorum a patre et a filio spiritum sanctum essentialiter procedere, sicut et ab utroque credit et confitetur esse missum. Explicit libellus de processione spiritus sancti et fidei Trinitatis contra errores Grecorum confectus ex diuersis auctoritatibus doctorum Grecorum. Deo gratias. ####  |