| #### Caput 110 |

| #### #### (Gregorius Papa). Beatus Gregorius Papa dialogus, in fine registri sui: solet plane mouere nonnullos quod in Ecclesia alii offerunt panes azimos, alii fermentatos. Esse namque Ecclesiam quatuor ordinibus distributam nouimus: Romanorum uidelicet, Alexandrinorum, Ierosolimorum et Antiochenorum, que generaliter Ecclesie nuncupantur; cum unam teneant fidem Catholicam, diuersis tamen utuntur officiorum ministeriis. Unde fit ut Romana Ecclesia offerat azimos panes propter quod dominus sine ulla commixtione suscepit carnem, sicut scriptum est: uerbum caro factum est et habitauit in nobis; sic azimo pane efficitur corpus Christi. Nam cetere Ecclesie supradicte offerunt fermentatum pro eo quod uerbum patris indutum est carne et est uerus Deus et uerus homo, ita et fermentum commiscetur farine et efficitur corpus domini nostri Ihesu Christi uerum. Sed tamen tam Romana Ecclesia quam et Ecclesie supra memorate pro inuiolabili fide, tam azimum quam fermentatum dum sumimus, unum corpus domini nostri saluatoris efficimur. Certissimum autem, sicut diximus, diuinum interest sacramentum, secundum quod legimus in Euangelio: mulier illa que accepto fermento abscondit in farine sata tria, donec fermentatum est totum. Mulier hec uidetur mihi esse apostolica predicatio uel Ecclesia que de diuersis partibus uel gentibus congregata est: hec tollit fermentum, id est notitiam uel intelligentiam sanctarum Scripturarum, et abscondit illud in farine sata tria, ut spiritus, anima et corpus in unum redacta inter se non discrepent, sed impetrent a patre quodcumque postulauerunt. ####  |